Ernst Zeuthen
Ernst Zeuthen, 1880-1938, svensk-dansk maler og grafiker, uddannet skibsingeniør i Göteborg 1903. Efter en kort tid på Kunstnernes Frie Studieskoler i København 1909 debuterede han 1912 på Kunstnernes Efterårsudstilling.
Ernst Zeuthen udviklede en nærmest symbolistisk udtryksform i en række gennemgående motiver: havet, skibet, bjerget, blomster og portrætter. Heri søgte han at rendyrke farverne og trænge ind til det elementære og guddommelige i næsten kosmiske, naturmystiske visioner som Sol over havet (1928, Statens Museum for Kunst).
Ernst Zeuthen var medlem af Den Frie Udstilling fra 1917; han modtog Eckersbergs Medalje 1926.